《登白纻山作二首 其二》
明代·林枝桥

兹山未称高，群阜胡若挹。当其歌绕时，云霞四面集。

响戛忽若低，衣飘复如袭。洒酒滴春华，至今芳草湿。

灼灼芙蓉姿，尚染胭脂汁。宾从纷流水，委蛇朱履趿。

颐指山岳颓，风云惟呼吸。不是孟参军，谁能不失色。

作者简介：林枝桥，字阳仲。新会人。明神宗万历四十四年（一六一六）进士。初授当涂令，征授礼部主事，改吏部，历员外郎、郎中。以忤魏忠贤，与李邦华、周宗建、周顺昌、李日宣同日夺职。崇祯初，诏复官。出为湖广参议，进福建副使，以事谪官。起贵州参政，进按察使。寻以忧归，卒于家。有《白鹤山房集》。清道光《新会县志》卷九有传。